夜過朱仲觀飲明日雪作
作者：謝逸
朝代：宋

paragraphs: 夜飲錦瑟傍，歌吹盈耳根。
歸聞窗外竹，摵摵風葉喧。
夢覺室生白，曉起欲填門。
平地委璀璨，虛亭舞翩翻。
洒樹輕復揚，觸幔急且掀。
望遠恐連雲，積厚疑壓坤。
光動浮屋椽，影亂紛池盆。
散漫迷大江，依稀認前村。
雀噤咮自束，鴉濕翅不鶱。
把玩手欲龜，咀嚼舌必捫。
風黨怒未解，火媒寒不溫。
簷有冰柱懸，門無屐齒痕。
遊倦不訪戴，愁多惟卧袁。
何時天宇霽，炙背負晴暄。
王門若可擬，持以獻至尊。